ARF

ARF הוא חלבון המקודד על ידי מסגרת קריאה חלופית של לוקוס INK4a/ARF (CDKN2A), המקודד גם את החלבון p16. לשני חלבונים אלו (p16 ו-ARF) תפקיד חשוב בבקרת מחזור התא.

ARF מיוצר כתגובה לגירוי מיטוגני (המעודד חלוקת תא), כגון איתות שגוי לגידול מצד Myc או Ras. חלבון ה-ARF מצטבר בעיקר בגרעינון שם הוא יוצר תצמיד עם NPM ו-Mdm2, ובכך מעכב אותם. Mdm2 הוא חלבון הגורם לפירוק p53, ואינטראקציות אלו המעכבות אותו, מאפשרות ל-ARF לתפקד כמדכא סרטן ולגרום להתחלת עצירה של חלוקת התא ואפופטוזה במנגנון מבוסס p53.

ARF הוא חלבון ייחודי בצורת השעתוק שלו, בהרכב חומצות האמינו שלו ובהתפרקותו. הוא משועתק על ידי מסגרת קריאה חלופית של חלבון אחר.

התעתיק של ARF זוהה לראשונה באדם ב-1995, ובאותה השנה זוהה התוצר החלבוני שלו בעכבר. הגן המקודד לו מצוי על הזרוע הקצרה של כרומוזום 9 באדם, ובעכבר מצוי בכרומוזום 4.

קטגוריה:חלבונים